ра́дуется дне́сь нб҃о свы́ше, и ѻ́блацы весе́ліе да кропя́тъ ѡ ѕѣлѡ̀ пресла́вныхъ вели́чіихъ бг҃а на́шегѡ: се́ бо две́рь на восто́ки зря́щая, ро́ждшися ѿ непло́дове безпло́дныя по ѡбѣтова́нію, и бг҃у ѡсщ҃е́на бы́вши въ жили́ще, дне́сь въ хра́мъ я́кѡ непоро́чное приноше́ніе приво́дится: да ра́дуется дв҃дъ, бряца́я въ гу́сли, приведу́тся, речѐ, цр҃ю̀ дѣ̂вы въ слѣ́дъ єя̀, бли̂жняя єя̀ приведу́тся вну́трь ски́ніи бж҃ія, вну́трь ѡчисти́лища єгѡ̀, воспита́тися въ жили́ще, пре́жде вѣ̂къ ѿ ѻц҃а̀ нетлѣ́ннѡ ро́ждшагѡся, во сп҃се́ніе ду́шъ на́шихъ